ኣብ ዓዲ-ቐይሕ ዞባ ደቡብ ተወሊዱ፣ ዓብዩን ተማሂሩን። ኣብ ድሮ ናጽነት 1989 ኣብ ንኡስ ዕድሚኡ ንኪጋደል ናብ ሜዳ ከይዱ። እንተኾነ ብዕድመ ንእሽቶ ስለ ዝነበረ ህዝባዊ ግንባር ኣይተቐበሉዎን - ንገዝኡ ክምለስ መኺሮምዎ። ሎሚ'ዶ ጽባሕ ይቕበሉኒ ክብል ጸኒሑ ምስ ቀበጸ ኣብ ፈለማ 90ታት ድማ ናብ ሱዳን ኣምሪሑ። ኣብ ሱዳን ክሕግዞ ዝኽእል ሰብ ስለ ዘይነበረ ድማ፡ ኣብ ፖርት ሱዳን ከም ፖምፒስታ ኮይኑ ክሰርሕ ጀሚሩ። ብኡ ኣቢሉ ናይ መካኒክ ትምህርቲ ቀሲሙ፤ ኣብ መወዳእታ 1994 ብሞይኡ ንኽሰርሕ ናብ ካርቱም ከይዱ። ኣብ 2003 ከኣ ናብራ ካርቱም ከምቲ ዝሓሰቦ ስለ ዘይጠዓሞ ብሳሃራ ኣቢሉ ንሊብያ ኣትዩ። "ኣብቲ እዋን፡ ኣብ መገዲ ሊብያ ደሓን እዩ ነይሩ። ከምዚ ሕጂ ብዙሕ ሰብ ይጠፍእን ይሳቐን ኣይነበረን" ዝበለ ቢንያም፡ ብዘይካ ማዕበል ባሕርን ናይ ሒደት ኣዋርሕ ምክልባትን፡ ማእከላይ ባሕሪ ኣቋሪጹ ናብ ዓዲ ጥልያን ኣትዩ። ሕማቕ ኣጋጣሚ ኮይኒ ዕድሎም ዘየጸበቐሎም ዝፈልጦም ብጾቱ ኣብ ባሕሪ ከም ዝጠሓሉ ይዝክር። "ሓያሎ ምሳይ ኣብ ሊብያ ዝነበሩ ኣብ ባሕሪ ጥሒሎም። ኣብ ጉዕዞ ኣብ ዝተፈላለያ መራክብ ስለ ዝተሰቐልና ናይ ዕድል ነገር ኮይኑ ንሕና ብደሓን ኣቲና፤ እቶም ኣብ ካልእ መርከብ ዝነበሩ ብጾትና ግን ሓደጋ ኣጋጢሙዎም ጥሒሎም" ብምባል ነቲ ሕማቕ እዋን ብሓዘን ይዝክሮ። ብድሆታት ስደት ቢንያም፡ ኣብ 2009 ኢዩ ንሚላኖ ኣትዩ። ካብ ሸዓ ጀሚሩ ድማ ኣብዛ ከተማ ሓዳሩ ገይሩ ናብሩ ይመርሕ ኣሎ። ኣብ ከተማ ሚላኖ ወናኒ ባር ኤርትራን፡ ቤት-ብልዒ ዙላን እዩ። እዚ ቤት-ብልዕን ቤት-መስተን ብመንፈዓት በዓልቲ ቤቱ ክምስርቶ ከም ዝኸኣለ ይዛረብ። ብዓልቲ ቤቱ ተመኩሮ ኣከሻሻን ኣብ ምቕባል ኣጋይሽን ብዙሕ ክእለት ስለዘለዋ፡ ነቲ ዝጀመርዎ ትካላት ሓቢሮም ብፍቕርን ውህደትን ከም ዝመርሕዎ ይገልጽ። ኣብ ሚላኖ፡ መግቢ ኤርትራውያን ኢትዮጵያውያን ተፈታዊ ብምዃኑ ጸዓዱን በጻሕቲ ሃገርን እውን ስለዝለመዱዎ ዓቕሚ ነብሶም ከም ዝሰርሑ ዝገልጽ ቢንያም ብፍላይ ኣብ ቀዳመ-ሰናብቲ፡ ብዙሓት ኤርትራውያን ንኽራኸቡን ክዘናግዑን ከም ዝመጽኡዎም ይገልጽ። ኣብ 2005 ንጥልያን ምስ ኣተወ ግን፡ ካብ ሊብያ ሰባት ተምጽእ ኣለኻ ተባሂሉ ምስ ካልኦት ብጾቱ ተኸሲሱ፡ ኣብ ቤት-ማእሰርቲ ጥልያን ንኽልተ ወርሒ ተኣሲሩ። ጉዳዩ ኣብ ቤት ፍርዲ ክከታተል ድሕሪ ምጽናሕ ከኣ ኣብ ሻብዓይ ወርሒ ብቤት-ፍርዲ ነጻ ተባሂሉ። ካልኦት ምስኡ ዝተኸሱ እውን ገሊኦም ናጻ ተባሂሎም ገሊኦም ከኣ ፍርዶም ወዲኦም ከም ዝወጽኡ ይሕብር። "መብዛሕትኦም ናብ ስደት ወጺኦም እንረኽቦም መኪናን ገዛን ዘለዎም'ዮም" ትጽቢትን ክውንነትን ስደት ክልተ ካብቶም ካብቶም ምስኡ ዝተኣስሩ ሰባት ግን ክሳብ ሕጂ ኣበይ ከም ዝኣተዉ ደሃዮም ከም ዘይፍለጥን ብኦኦም ብዙሕ ከም ዝሳቐን ይዛረብ። "ሓደ ዓርከይ ኣብ ቤት-ማእሰርቲ ተሪፉ። ድሓር ኣብ ቤት-ማእሰርቲ ሞይቱ ኢሎምና። መርሃዊ ዝብሃል ቆልዓ'ውን፡ ኣብ ቤት-ማእሰርቲ ተሪፉ፡ ንሱ'ዉን ተሓኒቑ ነፍሱ ቀቲሉ ኢሎምና። ሓደሽቲ ስለ ዝነበርና እቲ ቋንቋ ይኹን ካልእ ኣፍልጦ ብዙሕ ኣይነበረናን። ንሕና ጠበቓ ጌርና፡ ብዙሕ ጽዒርና፤ ኣይሰለጠናን። ሕጂ እዚ ክስምዓኒ ከሎ፡ የሳቕየኒ ማለት እዩ። …ከቢድ እዩ'' ሽግር ቢንያም በዚ ኣይተወደኣን። ሓው ኣብ ሲና ተታሒዙ ነይሩ። እቲ ናቱ ምትሓዝ ድማ ንብምልኡ ስድራ ኣብ ዝኸበደ ሽግርን ስቃይን ኣውሪድዎም። እቶም ሰምሰርቲ ንስድራ ብተሌፎናት እንዳጨነቑ ስለ ዝርብሹ ብዙሕ ጉሂና ይብል። "እቲ ሽግር ዝተሞኮረ ጥራሕ'ዩ ዝፈልጦ። ብዙሓት አሕዋትና ምንም ዘይብሎም፡ ሰሚዖሞ ዘይፈልጡ ኣሻሓት ዶላራት ክፈሉ ተባሂሎም ኣብ ክንደይ ሽግር ዝወደቑ ኣለው። ሓወይ እውን ብተመሳሳሊ ጸገም ክንደይ ማህረምትን ግፍዕን ወሪዱዎ እዩ" ብምባል ስቓዩ እናሰምዐ ክድቅስ ስለ ዘይከኣለ ተለቂሑን ተመርቂሑን 33 ሽሕ ደላር ከፊሉ ካብ ሸፋቱ ሲናይ ከም ዘናገፎ ይዛረብ። ግን ከኣ ብዙሓት ኤርትራውያን ጸግዕን ሰብን ስኢኖም "ክፈሉ፡ ሓውሉ" እናተባህሉ፡ ብነዳዲ ፕላስቲክ ብሓዊ ዝተለብለቡ ከም ዘለዉ ብምዝካር ከቢድ ቃንዛ ይስመዖ። "ናይ ህይወትን ስንካለን ክሳራ እምበር ናይ ገንዘብ ክሳራ ይትካእ እዩ" ዝብል ቢንያም ዋላ እውን እቲ ዝኸፈሎ ገንዘብ ብዙሕ እንተኾነ ኣምላኽ ጥዕና ሂቡዎ ክሰርሕ ክሳብ ዝኸኣለ ምንም ከም ዘይተሰመዖ ይነግር። ምኽንያቱ፡ ለይትን ቀትርን ብቓንዛ ኣሕዋትካ ዝተሰነየ ናይ ርድኡና ደወል ክድወለካ ኣየደቅስን እዩ። 'ጽላሎት ልቢ'፡ ብኤርትራውያን ስነጥበበኛታት ኣብ ስደት ሃገራዊ ኣገልግሎት ናይ ብሓቂ ጠንቂ ስደት ድዩ?
